Lav et referat af nedenstående tekst:

Tekst:
Pinsesolen bager ned over Nordjylland og mandag, 2. pinsedag, er termometrene flere steder udset til at bryde den magiske grænse på 25 grader, der opgraderer en varm dag i Danmark til en decideret sommerdag. Men går man med tanker om at nyde mandagens eller de kommende dages sol i Vestre Fjordpark i Aalborg, findes muligheden for at tage en svalende dukkert eller et vovet udspring ikke. Siden 4. marts har det røde flag været hejst og bassinerne tømt, så der kunne laves forårsklargøring i friluftsbadet, men så kom coronaepidemien og planerne om at genåbne i starten af maj blev hurtigt urealistiske. Andre byer har åbnet op En måned senere er Danmark ved at genåbne og både Vestbadet i Viborg og Friluftbadet i Odense har slået dørene op for gæster - naturligvis med skærpede retningslinjer om afstand og hygiejne. Men sådan er det ikke i Vestre Fjordpark. - Det er på grund af covid-19. Vi har ikke vurderet, at det har været muligt at åbne sundheds- og sikkerhedsmæssigt forsvarligt endnu, så det har vi naturligvis ikke gjort, fortæller daglig leder af Vestre Fjordpark Sevastianos Prenta, der godt kan forstå at de mange aalborgensere og norjyder, der normalt - og specielt på varme dage som her i pinsen - samles i Vestre Fjordpark, er frustrerede over, at der stadig ikke er vand i bassinerne. - Vi er klar til at fylde vand i bassinerne så snart vi får lov til det, og når det sker, opdaterer vi naturligvis alle på vores Facebook-side, fortæller Sevastianos Prenta, der tiltrådte som ny daglig leder af Vestre Fjordpark samt havnebadene i  Aalborg og Nibe i starten af året - og dermed har sin første forårsåbning af Vestre Fjordpark til gode endnu. Møde i denne uge Og noget kunne tyde på, at den dato venter i den nærmeste fremtid. Til TV2 Nord oplyser Aalborg Kommunes pressevagt at Vestre Fjordpark er på dagsordenen på et møde i denne uge og at man her, forhåbentlig, vil finde frem til en dato for genåbning af de normalt så populære bassiner - inklusiv retningslinjer for, hvordan aalborgenserne og andre, der vil have sig en dukkert, kan gøre det corona-sikkert.

Referat:
Planen for, hvornår Vestre Fjordpark igen kan byde badende gæster velkomne, findes ikke endnu. Men det gør den måske snart.